У складу са чланом 12. Закона о планском систему ( ''Службени гласник Републике Србије '' , број 30/2018 ) ,чланом 13. став 6, и чланом 21. Закона о локалној самоуправи ( ''Службени гласник Републике Србије '', број 129/2007, 83/2014-др. закон , 101/2016-др. закон , 47/2018, 111/2021-др. закон) , чланом 20. Закона о територијалној организацији Републике Србије ( ''Службени гласник Републике Србије'', број 129/2007, 18/2016, 47/2018 и 9/2020 -др. закон ) ,чланом 33 и 39 Закона о регионалном развоју ( ''Службени гласник Републике Србије, број 51/2009, 30 /2010 и 85/2015-др. закон ) , Правилник о смерницама добре праксе за остваривање учешћа у припреми нацрта закона и других прописа и акта ( ''Службени гласник РС'' , број 51/2019 ) ,Стратегија одрживог урбаног развоја Републике Србије до 2030. године ( ''Службени гласник Републике Србије, број 47/2019 ) ,чланом 40. Статута општине Чајетина ('' Службени лист општине Чајетина '', број 2/2019 ) и Меморандумом о разумевању, закљученог између града Ужице и Канцеларије Уједињених нација за пројектне услуге, дана 19., маја 2022. године , којим се дефинише техничка подршка Програма Европске уније за локални развој ЕУ ПРО Плус у изради и спровођењу Стратегије урбаног подручја града Ужице и општине Чајетина , Пожега, Прибој и Бајина Башта, Скупштина општине Чајетина на седници одржаној 25. августа 2022. године , доноси

**ОДЛУКУ О ПРИСТУПАЊУ ИЗРАДИ СТРАТЕГИЈЕ РАЗВОЈА УРБАНОГ ПОДРУЧЈА ГРАДА УЖИЦА И ОПШТИНА ЧАЈЕТИНА, ПОЖЕГА, ПРИБОЈ И БАЈИНА БАШТА**

**Члан 1.**

Општина Чајетина приступа изради Стратегије развоја урбаног подручја града Ужице и општина Чајетина , Пожега , Прибој и Бајина Башта.

**Члан 2.**

Под Стратегијом развоја урбаног подручја града Ужице и општина Чајетина, Пожега , Прибој и Бајина Башта ( у даљем тексту : Стратегија ) , у смислу ове Одуке подразумева се плански документ развоја , а у складу са правилима Европске Уније.

**Члан 3.**

Циљ израде Стратегије је да допринесе одрживом развоја територије заснованом на подстицању: иновативне, паметне , нискоугљеничне и циркуларне економије; прелаза на чисту и праведну енергију, зелених и плавих улагања, ублажавања и прилагођавања климатским променама, спречавања и управљања ризицима , бољег снабдевања водом и управљања отпадом , одрживе и мултимодалне урбане мобилности; јачања социјалне компоненте у домену запошљавања, образовања, социоекономске укључености и интеграције , становања, социјалне и здравствене заштите, јавног здравља, културе, одрживог туризма, социјалних иновација и иновација у области дигиталних технологија; примене интегралног и партиципативног приступа развоју друштва и привреде, развоју предела , културног и градитељског наслеђа , природне баштине, одрживог туризма и јачању урбано-руралних веза. Статегија поставља приоритете одрживог територијалног развоја, доприноси максимизирању вредности финансирања и развијању веза унутар и изван окружења.

**Члан 4.**

Полазна основа за формулисање Стратегије представљају дефинисани правци развоја Републике Србије и Европске уније и територије урбаног подручја града Ужица и општина Чајетина , Пожега , Прибој и Бајина Башта кроз сагледавање Европских, националних и локалних развојних докумената и докумената јавних политика , и програма и пројекта који се реализује на територији урбаног подручја.

**Члан 5.**

Кроз процесе израда Статегије промовисаће се интегрални и партиципативни наступ планирању развоју , међусекторска сарадња и размена информација , укључивање координација јавног, приватног , цивилног сектора и научно-истраживачког сектора у процесу одлучивања, партнерство међу институцијама.

**Члан 6.**

У циљу спровођења ове одлуке и израде Стратегије , образоваће се Савет за развој урбаног подручја града Ужице и општина Чајетина , Пожега , Прибој и Бајина Башта ( у даљем тексту Савет ) и Радна група за израду Стратегије ( у даљем тексту: Радна група ).

**Члан 7.**

Савет има задатак да координира и надзире процес израде Стратегије , да разматра Статегију по фазама припреме, предложену од стране Радбн групе , даје мишљење на предложени нацрт, прибавља мишљење релевантних институција и упућује коначни нацрт Стратегије на усвајање . Затим , савет координира процес спровођења Стартегије и даје предлог за реализацију одређених стратешких пројеката важних за развој урбаног подручја.

Чланови Савета су градоначелник града Ужице и председници општина Чајетина , Пожега , Прибој и Бајина Башта које су у саставу урбаног подручја обухваћеног Стратегијом , као и представници Регионалне развојне агенције Златибор, док су заменици чланови Савета су заменици градоначелника односни председника општина.

Радом Савета руководи председник Савета који се бира на првој седници Савета.

Савет доноси Пословник о раду на првој седници Савета, која ће се одржати најкасније у року од месец дана од дана усвајања ове Одлуке.

**Члан 8.**

Радна група има задатак да спроводи све фазе у процесу израде Стратегије, дефинише кључне циљеве и приоритете развоја и предлаже стратешке пројекте Савету. Чланови и координатора Радне групе именује градоначелник.

**Члан 9.**

Регионална развојна агенција Златибор пружа стручну и техничку подршку и административно- техничку помоћ Радној групи током израде Стратегије , кроз обезбеђење простора за рад у сарадњи са градском управом, административно-техничку помоћ током израде Стратегије , прикупљање и достављање свих званичних релевантних података и др.

**Члан 10.**

Током израде Стратегије биће организовани тематски округли столови, радионице, форуми за стручне и јавне расправе, на којима ће се усаглашавати предложена решења. У њихов рад могу бити укључени и сви остали заинтересовани учесници , како би се обезбедила партиципација и транспарентност процеса одлучивања и правовремено обавештавање јавности .

**Члан 11.**

Рок за израду Стратегије је 8 ( осам ) месеци од дана ступања на снагу ове Одлуке.

**Члан 12.**

Реализација ове Одлуке обезбеђује се кроз програм ЕУ ПРО Плус . За реализацију ове Одлуке задужене су организационе јединице градских и општинских управа надлежних за послове урбанизма.

**Члан 13.**

Остваривање учешћа јавности у припреми нацрта закона и других прописа и аката, објавом на службеним страницама јединице локалне самоуправе.

**Члан 14.**

Сви појмови у овој Одлуци употребљени у граматичком мушком роду подразумевају мушки и женски природни род.

**Члан 15.**

Ова одука ступа на снагу осмог дана од дана објављивања у '' Службеном листу града Ужице'' и Службеним листовима општине Чајетина, Пожега, Прибој и Бајина Башта.

**СКУПШТИНА ОПШТИНЕ ЧАЈЕТИНА**

**Број: 02-54/2022-01 од 25. августа 2022. године**

**ПРЕДСЕДНИК**

**Скупштине општине,**

*Арсен Ђурић*